CELEX: 32015R2422
Language: fi
Date: 2015-12-16 00:00:00
Title: Euroopan parlamentin ja neuvoston asetus (EU, Euratom) 2015/2422, annettu 16 päivänä joulukuuta 2015, Euroopan unionin tuomioistuimen perussäännöstä tehdyn pöytäkirjan N:o 3 muuttamisesta

24.12.2015   
            
            
               FI
            
            
               Euroopan unionin virallinen lehti
            
            
               L 341/14
            
         EUROOPAN PARLAMENTIN JA NEUVOSTON ASETUS (EU, Euratom) 2015/2422,
   annettu 16 päivänä joulukuuta 2015,
   Euroopan unionin tuomioistuimen perussäännöstä tehdyn pöytäkirjan N:o 3 muuttamisesta
   EUROOPAN PARLAMENTTI JA EUROOPAN UNIONIN NEUVOSTO, jotka
   ottavat huomioon Euroopan unionin toiminnasta tehdyn sopimuksen ja erityisesti sen 254 artiklan ensimmäisen kohdan sekä 281 artiklan toisen kohdan,
   ottavat huomioon Euroopan atomienergiayhteisön perustamissopimuksen ja erityisesti sen 106 A artiklan 1 kohdan,
   ottavat huomioon unionin tuomioistuimen pyynnön,
   ottavat huomioon Euroopan komission lausunnot (1),
   sen jälkeen kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille,
   noudattavat tavallista lainsäätämisjärjestystä (2),
   sekä katsovat seuraavaa:
   
               (1)
            
            
               Unionin yleisen tuomioistuimen toimivalta on vähitellen laajentunut sen perustamisesta lähtien, minkä vuoksi unionin yleisessä tuomioistuimessa vireille tulevien asioiden lukumäärä kasvaa jatkuvasti.
            
         
               (2)
            
            
               Nykyisiä käsittelyaikoja on vaikea hyväksyä asianosaisten näkökulmasta, varsinkin kun otetaan huomioon Euroopan unionin perusoikeuskirjan 47 artiklan sekä ihmisoikeuksien ja perusvapauksien suojaamiseksi tehdyn eurooppalaisen yleissopimuksen 6 artiklan vaatimukset.
            
         
               (3)
            
            
               Syyt unionin yleisen tuomioistuimen tilanteeseen liittyvät muun muassa unionin toimielinten, elinten ja laitosten antamien säädösten määrän kasvuun ja niiden moninaistumiseen sekä unionin yleisessä tuomioistuimessa vireille tulleiden asioiden määrään ja monitahoisuuteen erityisesti kilpailun, valtiontukien sekä teollis- ja tekijänoikeuksien aloilla.
            
         
               (4)
            
            
               Mahdollisuutta perustaa erityistuomioistuimia, joista määrätään Euroopan unionin toiminnasta tehdyn sopimuksen 257 artiklassa, ei ole hyväksytty.
            
         
               (5)
            
            
               Tämän johdosta olisi toteutettava tilanteen vaatimia asianmukaisia organisatorisia, rakenteellisia ja menettelyllisiä toimenpiteitä, mukaan lukien erityisesti tuomareiden lukumäärän lisääminen. Käyttämällä perussopimusten mukaista mahdollisuutta lisätä unionin yleisen tuomioistuimen tuomareiden lukumäärää olisi mahdollista vähentää lyhyessä ajassa sekä vireillä olevien asioiden määrää että asioiden kohtuuttoman pitkää käsittelyaikaa unionin yleisessä tuomioistuimessa.
            
         
               (6)
            
            
               Kun otetaan huomioon unionin yleisen tuomioistuimen työmäärän kehittyminen, tuomareiden lukumääräksi olisi kolmivaiheisen prosessin päätteeksi vahvistettava 56 siten, että kunkin jäsenvaltion ehdotuksesta nimitetään kaksi tuomaria ja että unionin yleisessä tuomioistuimessa ei voi missään vaiheessa toimia enempää kuin kaksi saman jäsenvaltion ehdotuksesta nimitettyä tuomaria.
            
         
               (7)
            
            
               Komitea, josta määrätään Euroopan unionin toiminnasta tehdyn sopimuksen 255 artiklassa, ottaa erityisesti huomioon ehdolla olevien henkilöiden riippumattomuuden, puolueettomuuden, pätevyyden sekä ammatillisen ja henkilökohtaisen soveltuvuuden.
            
         
               (8)
            
            
               Jotta vireillä olevien asioiden ruuhkaa voidaan vähentää nopeasti, kahdentoista uuden tuomarin olisi otettava virka vastaan tämän asetuksen voimaantulopäivästä alkaen.
            
         
               (9)
            
            
               Syyskuussa 2016 ensimmäisen oikeusasteen toimivalta Euroopan unionin virkamiehiä koskevissa asioissa ja Euroopan unionin virkamiestuomioistuimen, jäljempänä ’virkamiestuomioistuin’, seitsemän tuomarin virkaa olisi siirrettävä unionin yleiseen tuomioistuimeen unionin tuomioistuimen jo esittämän lainsäädännöllisen pyynnön perusteella. Mainittu pyyntö koskee menettelyjä virkamiestuomioistuimen seitsemän tuomarin viran siirtämiseksi, mukaan lukien henkilöstö ja resurssit.
            
         
               (10)
            
            
               Loppujen yhdeksän tuomarin olisi otettava virkansa vastaan syyskuussa 2019. Kustannustehokkuuden varmistamiseksi tämä ei saisi johtaa uusien lakimiesavustajien tai muun tukihenkilöstön palvelukseen ottamiseen. Toimielimen sisäisissä organisaatiouudistuksissa olisi varmistettava nykyisten henkilöresurssien tehokas hyödyntäminen, jonka olisi oltava kaikkien tuomareiden kannalta tasavertaista, sanotun kuitenkaan rajoittamatta unionin yleisen tuomioistuimen sisäistä organisaatiotaan koskevien päätösten soveltamista.
            
         
               (11)
            
            
               On erittäin tärkeää varmistaa sukupuolten tasapuolinen edustus unionin yleisessä tuomioistuimessa. Tämän tavoitteen saavuttamiseksi vaihdettaessa osa kyseisen tuomioistuimen tuomareista olisi meneteltävä siten, että jäsenvaltioiden hallitukset alkavat vaiheittain asettaa ehdolle kaksi tuomaria yhtä sellaista tuomarinvirkaa kohden, jota vaihto koskee, ja pyrkivät näin ollen valitsemaan yhden naisen ja yhden miehen, edellyttäen, että perussopimuksissa määrättyjä ehtoja ja menettelyjä noudatetaan.
            
         
               (12)
            
            
               Tämän mukaisesti on tarpeen mukauttaa Euroopan unionin tuomioistuimen perussäännöstä tehdyn pöytäkirjan määräykset, jotka koskevat sitä, että osa tuomareista ja julkisasiamiehistä vaihtuu joka kolmas vuosi.
            
         
               (13)
            
            
               Kuten Euroopan unionin tuomioistuin on jo ilmoittanut, se esittelee unionin yleisen tuomioistuimen uudistamisen jatkotoimena vuosittain sen oikeudenkäyttöä kuvaavat luvut ja ehdottaa tarvittaessa asianmukaisia toimenpiteitä. Unionin yleisen tuomioistuimen laajentumisen toisessa ja kolmannessa vaiheessa toteutetaan unionin yleisen tuomioistuimen tilanteen arviointi, joka voi tarvittaessa johtaa tiettyihin mukautuksiin, jotka liittyvät erityisesti tuomioistuimen hallinnollisiin kustannuksiin.
            
         
               (14)
            
            
               Euroopan unionin tuomioistuimen perussäännöstä tehty pöytäkirja N:o 3 olisi sen vuoksi muutettava tämän mukaisesti,
            
         OVAT HYVÄKSYNEET TÄMÄN ASETUKSEN:
   1 artikla
   Muutetaan Euroopan unionin tuomioistuimen perussäännöstä tehty pöytäkirja N:o 3 seuraavasti:
   
               1)
            
            
               Korvataan 9 artikla seuraavasti:
               ”9 artikla
               Kun osa tuomareista vaihtuu joka kolmas vuosi, vaihto koskee puolta tuomareista. Jos tuomareita on pariton määrä, vaihtuvien tuomareiden määrä on vuoroin yksi enemmän kuin puolet tuomareista, vuoroin yksi vähemmän kuin puolet tuomareista.
               Ensimmäistä kohtaa sovelletaan myös silloin, kun osa julkisasiamiehistä vaihtuu joka kolmas vuosi.”
            
         
               2)
            
            
               Korvataan 48 artikla seuraavasti:
               ”48 artikla
               Unionin yleisessä tuomioistuimessa on
               
                           a)
                        
                        
                           40 tuomaria 25 päivästä joulukuuta 2015;
                        
                     
                           b)
                        
                        
                           47 tuomaria 1 päivästä syyskuuta 2016;
                        
                     
                           c)
                        
                        
                           kaksi tuomaria jäsenvaltiota kohti 1 päivästä syyskuuta 2019.”
                        
                     
         2 artikla
   Euroopan unionin tuomioistuimen perussäännöstä tehdyn pöytäkirjan N:o 3 48 artiklan mukaisesti nimitettävien unionin yleisen tuomioistuimen uusien tuomareiden toimikausi on seuraava:
   
               a)
            
            
               Kahdestatoista 25 päivänä joulukuuta 2015 nimitettävästä uudesta tuomarista kuuden toimikausi päättyy 31 päivänä elokuuta 2016. Nämä kuusi tuomaria valitaan siten, että kuuden jäsenvaltion hallitukset asettavat ehdolle kaksi tuomaria, kun osa unionin yleisen tuomioistuimen tuomareista vaihtuu vuonna 2016. Kuuden muun tuomarin toimikausi päättyy 31 päivänä elokuuta 2019;
            
         
               b)
            
            
               Seitsemästä 1 päivästä syyskuuta 2016 nimitettävästä uudesta tuomarista kolmen toimikausi päättyy 31 päivänä elokuuta 2019. Nämä kolme tuomaria valitaan siten, että kolmen jäsenvaltion hallitukset asettavat ehdolle kaksi tuomaria, kun osa unionin yleisen tuomioistuimen tuomareista vaihtuu vuonna 2019. Neljän muun tuomarin toimikausi päättyy 31 päivänä elokuuta 2022;
            
         
               c)
            
            
               Yhdeksästä 1 päivästä syyskuuta 2019 nimitettävästä uudesta tuomarista neljän toimikausi päättyy 31 päivänä elokuuta 2022. Nämä neljä tuomaria valitaan siten, että neljän jäsenvaltion hallitukset asettavat ehdolle kaksi tuomaria, kun osa unionin yleisen tuomioistuimen tuomareista vaihtuu vuonna 2022. Viiden muun tuomarin toimikausi päättyy 31 päivänä elokuuta 2025.
            
         3 artikla
   1.   Unionin tuomioistuin laatii viimeistään 26 päivänä joulukuuta 2020 ulkopuolista konsulttia käyttäen kertomuksen Euroopan parlamentille, neuvostolle ja komissiolle unionin yleisen tuomioistuimen toiminnasta.
   Kertomuksessa keskitytään erityisesti käsittelemään unionin yleisen tuomioistuimen tehokkuutta, tuomareiden määrän lisäämisen 56:een tarpeellisuutta ja vaikuttavuutta, resurssien käyttöä ja vaikuttavuutta sekä uusien erityisjaostojen perustamista ja/tai muita rakenteellisia muutoksia.
   Unionin tuomioistuin tekee tarvittaessa lainsäädännöllisiä pyyntöjä perussääntönsä muuttamisesta tämän mukaisesti.
   2.   Unionin tuomioistuin laatii viimeistään 26 päivänä joulukuuta 2017 kertomuksen Euroopan parlamentille, neuvostolle ja komissiolle mahdollisista muutoksista sen suhteen, miten toimivalta antaa ennakkoratkaisuja Euroopan unionin toiminnasta tehdyn sopimuksen 267 artiklan nojalla jaetaan. Kertomukseen liitetään tarvittaessa lainsäädännöllisiä pyyntöjä.
   4 artikla
   Tämä asetus tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Strasbourgissa 16 päivänä joulukuuta 2015.
      
         
            Euroopan parlamentin puolesta
         
         
            Puhemies
         
         M. SCHULZ
      
      
         
            Neuvoston puolesta
         
         
            Puheenjohtaja
         
         N. SCHMIT
      
   
   
      (1)  Lausunto annettu 30. syyskuuta 2011 (EUVL C 335, 16.11.2011, s. 20), ja lausunto annettu 12. marraskuuta 2015 (ei vielä julkaistu virallisessa lehdessä).
   
      (2)  Euroopan parlamentin kanta, vahvistettu 15. huhtikuuta 2014 (ei vielä julkaistu virallisessa lehdessä), ja neuvoston ensimmäisen käsittelyn kanta, vahvistettu 23. kesäkuuta 2015 (EUVL C 239, 21.7.2015, s. 14). Euroopan parlamentin kanta, vahvistettu 28. lokakuuta 2015 (ei vielä julkaistu virallisessa lehdessä), ja neuvoston päätös, tehty 3. joulukuuta 2015.